2018/0227 (COD)

SPOROČILO KOMISIJE

EVROPSKEMU PARLAMENTU



v skladu s členom 294(6) Pogodbe o delovanju Evropske unije



v zvezi s

stališčem Sveta o sprejetju uredbe Evropskega parlamenta in Sveta o vzpostavitvi programa za digitalno Evropo za obdobje 2021–2027

(Besedilo velja za EGP)

1.Ozadje

Datum predložitve predloga Evropskemu parlamentu in Svetu (dokument COM(2018) 434 final – 2018/0227 COD) 6. junij 2018 Datum dogovora Sveta o delnem splošnem pristopu: 29. november 2018 Datum trialoga 1: 13. februar 2019 Datum delnega začasnega kompromisnega dogovora (skupnega dogovora), ki ga je potrdil Coreper: 13. marec 2019 Datum stališča Evropskega parlamenta v prvi obravnavi (ki je vključevala skupni dogovor): 17. april 2019 Datum trialoga 2 (zadnji trialog): 14. december 2020 Datum političnega dogovora v Odboru stalnih predstavnikov: 18. december 2020 Datum, ko je Odbor za industrijo, raziskave in energetiko Evropskega parlamenta (ITRE) izglasoval potrditev kompromisnega dogovora: 14. januar 2021 Datum sprejetja stališča Sveta v prvi obravnavi: 16. marec 2021

2.Cilj predloga Komisije

Program za digitalno Evropo je osrednji element obsežnega odgovora Komisije na izzive digitalne preobrazbe, ki je del predloga za večletni finančni okvir za obdobje 2021–2027.

Cilj predloga je vzpostaviti instrument financiranja, da bi čim bolj povečali koristi digitalne preobrazbe za državljane, podjetja in javne uprave EU, in sicer z okrepitvijo digitalnih zmogljivosti EU na petih ključnih področjih (tako imenovani „specifični cilji“): visokozmogljivostno računalništvo, umetna inteligenca, kibernetska varnost in zaupanje, napredna digitalna znanja in spretnosti ter uvedba, najboljša uporaba digitalnih zmogljivosti in interoperabilnost.

Digitalna Evropa je naložbeni program, usmerjen v krepitev strateških digitalnih zmogljivosti EU in spodbujanje široke uporabe digitalnih tehnologij, ki naj bi jih uporabljali evropski državljani in podjetja. Obravnava ključne prednostne naloge Unije, zlasti zeleni in digitalni prehod ter odpornost enotnega trga. Program se bo osredotočil na področja, na katerih nobena država članica ne more sama zagotoviti ravni, potrebne za digitalni uspeh. Poudarek bo tudi na tistih področjih, kjer ima javna poraba največji učinek. Dogovorjena skupna finančna sredstva znašajo 7,59 milijarde EUR (v tekočih cenah).

3.Pripombe k stališču Sveta

Stališče Sveta v celoti odraža dogovor, dosežen v trialogih. Med najpomembnejšimi spremembami v primerjavi s predlogom Komisije so:

–Zaščita finančnih interesov Evropske unije: uvodna izjava s sklicevanjem na splošni režim pogojenosti za zaščito proračuna Unije pred kršitvami načel pravne države, ki vplivajo na dobro finančno poslovodenje ali zaščito finančnih interesov Unije, je bila usklajena z dogovorjenim besedilom mehanizma. Komisija je takšno uskladitev podprla.

–Uskladitev programa Digitalna Evropa s trajanjem večletnega finančnega okvira 2021–2027: Komisija je podprla cilj, da se v primeru zamud pri prehodu na prihodnji večletni finančni okvir zagotovi kontinuiteta, ne da bi se dogovorjene določbe razlagale kot samodejno podaljšanje programa.

–Klavzula o retroaktivnosti: dodane so bile določbe o retroaktivnosti, da bi se zagotovila kontinuiteta podpore za obstoječe ukrepe, ki se trenutno podpirajo v okviru instrumenta za povezovanje Evrope, in programov interoperabilnostnih rešitev za javne uprave, podjetja in državljane (ISA2) ter da bi se omogočilo izvajanje od začetka večletnega finančnega okvira za obdobje 2021–2027. Komisija je ta dodatek podprla.

–Podnebje: splošni cilj glede porabe sredstev za podnebne ukrepe za celoten večletni finančni okvir (prvotno 25 %) je bil posodobljen na 30 %. Cilj glede biotske raznovrstnosti: vsebina standardne uvodne izjave o biotski raznovrstnosti, in sicer prispevanje k cilju glede izdatkov za biotsko raznovrstnost, je bila dodana v uvodno izjavo, ki določa cilj za podnebje. Komisija se je strinjala s posodobitvijo cilja za podnebje in vključitvijo cilja za biotsko raznovrstnost.

–Porazdelitev proračunskih sredstev po specifičnih ciljih in finančna sredstva za „interoperabilnost“: zneski, dodeljeni specifičnim ciljem, so bili sorazmerno zmanjšani, kar odraža ponderiranje in uravnoteženost prvotnega predloga (linearno/sorazmerno zmanjšanje za vse specifične cilje), ob tem pa so bila zaščitena finančna sredstva za interoperabilnost. Komisija je podprla ohranitev ponderiranja in uravnoteženosti prvotnega predloga.

–Horizontalna uskladitev določb v zvezi s ponovnim prenosom neporabljenih sredstev, ki so bila iz sredstev v okviru deljenega upravljanja prenesena na program za digitalno Evropo: uvedene so bile določbe v zvezi s ponovnim prenosom neporabljenih sredstev, ki so bila iz sredstev v okviru deljenega upravljanja prenesena na program za digitalno Evropo, kar odraža pristop, sprejet v programu Obzorje Evropa. Komisija je 8. marca 2019 podala izjavo, v kateri je izrazila nasprotovanje dogovoru v zvezi z določbami o prenosu sredstev (člen 9.5) in sofinanciranju.

–Sprejetje programov dela: vse strani so se dogovorile, da bodo programi dela sprejeti v obliki izvedbenih aktov z uporabo postopka pregleda (komitologija). Dosežen je bil tudi dogovor o uporabi delegiranih aktov za spremembo Priloge 1.